פיטר בלוס

פיטר בלוס או פטר בלוס (בגרמנית, אנגלית: Peter Blos, ‏ 2 בפברואר 1904 קארלסרוהה - 12 ביוני 1997 הולדרנס, ניו המפשייר) היה פסיכואנליטיקאי אמריקאי, ממוצא יהודי-גרמני, איש חינוך וביולוג בהכשרתו. כונה  בזמנו "מר התבגרות" ונחשב ל"אב המייסד של ההבנה המודרנית של ההתפתחות והפסיכופתולוגיה בגיל ההתבגרות".(Aaron H Esman 1998). בלוס הסביר את ההתפתחות הנפשית של האדם בגיל ההתבגרות בעיקר על ידי תהליך חוזר   (משני) וסופי של אינדיבידואציה (התהוות כפרט נפרד מהוריו) שיש בו אתגרים וקונפליקטים שעל המתבגר לעבור ולפתור. הוא התאים טכניקות של טיפול פסיכואנליטי למטופלים המתבגרים.

רקע משפחתי וצעירותו

פטר בלוס נולד בעיר קארלסרוהה כצעיר שבין שלושת הילדים של הרופא הגרמני אדווין בלוס  ושל אשתו אווה לויינשטיין. האב, אדווין  התמסר בערוב ימיו להומאופתיה ולדת הבודהיסטית. ממנו שמע פטר בילדותו סיפורים רבים על מרטין לותר ועל מהטמה גנדהי. האם, בת לכימאי גוסטב לוינשטיין, הייתה ציירת והייתה פעילה בחוגי אמנים, רקדנים ושחקני תיאטרון. 
פטר עצמו הראה מילדותו עיניין באמנויות, במוזיקה, שירה, מלאכות. אחי אמו, הדוד גאורג פרידריך ניקולאי (שנולד לויינשטיין) היה אישיות יוצאת דופן, פיזיולוג ופציפיסט מושבע, עורר את זעם השלטונות בגלל דעותיו, כולל ספרו האנטי-מלחמתי "הביולוגיה של המלחמה" (1915). הדוד היה גם הידיד הטוב ביותר של אביו. בסופו של דבר הוא היגר לדרום אמריקה. 
בנעוריו פטר פגש  בבית הספר התיכון את אריק הומבורגר אריקסון  שהפך לחבר קרוב שלו. מפני שנמשך למדעי החינוך, נרשם פטר בלוס ללימודי חינוך באוניברסיטת היידלברג

התחלתה הקריירה כמורה וכפסיכואנליטיקאי באוסטריה

בתום לימודיו בשנת 1925 ידידה של המשפחה, אווה רוזנפלד, עשתה לו היכרות עם אנה פרויד. בהמלצת אנה פרויד, התקבל בלוס לעבודה כמורה פרטי של  ילדיה של דורותי ברלינגהם, בהתחלה של בוב ברלינגהם, שנמצא אז בטיפול פסיכואנליטי אצל בתו של פרויד. 
בהמשך אנה פרויד מצאה לו משרה של מנהל בבית הספר הנסיוני היצינג שהוקם בווינה מיוזמתה בעזרת דורותי ברלינגהם ואווה רוזנפלד. יחד עם זאת הוא העדיף לדחות את הצעתה של פרויד שתעשה לו "אנליזה דידקטית". הוא לא הרגיש בנוח עם היות אנה פרויד המטפלת של הילד של חברתה הטובה ביותר.
בלוס הזמין גם את ידידו, אריק אריקסון, ללמד בבית הספר. לאריקסון קישר אותו מערכת יחסים ארוכה של חברות ולעיתים גם תחרות.  בתקופת עבודתו בבית הספר היצינג הכיר בלוס את אשתו לעתיד, מרתה גרונה, צעירה שוודית, בת של רופא.
בשנים 1934-1931 עבר פטר בלוס פסיכואנליזה אצל סלומון איסקובר. זמו קצר אחרי שהתחיל את הטיפול, נודע לו כי אווה רוזנפלד סוגרת את בית הספר שאותו ניהל. בניסבות אלה היגר בלוס לשוודיה,שבה חיו חמיו. בעת שהותו בשוודיה הוא השלים בשנת 1934 את הדוקטורט בביולוגיה.

פעילותו בארצות הברית

אחרי שקיבל הצעת עבודה בבית ספר פרטי בניו אורלינס היגר בלוס לארצות הברית. לבסוף עבר  לגור ולעבוד בניו יורק. כעבור זמן לא רב הוא קיבל את פני אריק אריקסון ושניהם התחילו ללמד בבית הספר לרפואה של אוניברסיטת הרווארד.
החל משנת 1938 הקדיש בלוס את זמנו למחקר של תקופת ההתבגרות, שלא נחקרה עד אז די צרכה. בהמשך התחיל לטפל במתבגרים באמצעות פסיכואנליזה.
המשיך להתכתב עם אוגוסט אייכורן ואחרי המלחמה, בשנים 1951-1947 חידש את "האנזליה הדידקטית"  אצל סלומאה איזקובר, שנמלטה גם היא מאירופה הכבושה על ידי הנאצים לניו יורק. בעקבות זאת התקבל פיטר בלוס כחבר במכון הפסיכואנליטי של ניו-יורק.  
בשנים 1960-1950 עסק בלוס בלימוד ובהדרכה של מטפלים ברשות היהודית לאפוטרופסות Jewish Board of Guardians, שסיפקה שירותים לילדים ונוער.

בשנת 1965 התקבל כחבר במעמד מיוחד של החברה הפסיכאנליטית של ניו יורק, שבה בדרך כלל רק רופאים קיבלו חברות מלאה.  
בשנה הבאה  הוא התמנה למפקח ומדריך של התוכנית לאנליזת הילד של המכון הפסיכואנליטי של ניו יורק. בשנים 1967 -1968 שימש בלוס כמרצה  ולימד קורס על ההתפתחות בגיל ההתבגרות. החל משנת 1972 ועד פרישתו לגמלאות בשנת 1977 הוא לימד את שיטת הפסיכואנליזה בגיל ההתבגרות המאוחרת. בלוס עסק בלימוד ובהדרכה גם במרכז הפיכואנליטי קולומביה,שבו נמנה עם מייסדי התוכנית לאנליזה של הילד.